b'\n_START_ARTICLE_\nKonsulin\xc4\x97 pagalba\n_START_SECTION_\nTeikimas\n_START_PARAGRAPH_\nI\xc5\xa1 (pilietyb\xc4\x97s) valstyb\xc4\x97s pus\xc4\x97s teikiama tada, kai asmeniui, esan\xc4\x8diam u\xc5\xbesienyje, n\xc4\x97ra taikoma buvimo valstyb\xc4\x97s institucij\xc5\xb3 prievarta, ta\xc4\x8diau d\xc4\x97l objektyvi\xc5\xb3 aplinkybi\xc5\xb3 (stichini\xc5\xb3 nelaimi\xc5\xb3, autoavarijos, dokument\xc5\xb3 praradimo, sveikatos sutrikimo, nelaimingo atsitikimo) reikalinga pagalba (parama), kuri negali b\xc5\xabti suteikta tre\xc4\x8di\xc5\xb3j\xc5\xb3 asmen\xc5\xb3 (priva\xc4\x8di\xc5\xb3 asmen\xc5\xb3, visuomenini\xc5\xb3 organizacij\xc5\xb3, buvimo valstyb\xc4\x97s institucij\xc5\xb3).\n_START_SECTION_\nApimtis\n_START_PARAGRAPH_\nKiekviena valstyb\xc4\x97 nusprend\xc5\xbeia pati, kokia apimtimi ji teikia konsulin\xc4\x99 pagalb\xc4\x85 ir gynyb\xc4\x85. Atitinkamai pilie\xc4\x8diai turi teis\xc4\x99 reikalauti, kad jiems b\xc5\xabt\xc5\xb3 suteikta b\xc5\xabtinoji pagalba ir parama._NEWLINE_Pagalbos formos bei apimtis priklauso nuo konkre\xc4\x8di\xc5\xb3 pilie\xc4\x8di\xc5\xb3, esan\xc4\x8di\xc5\xb3 buvimo valstyb\xc4\x97je, poreiki\xc5\xb3. \xc5\xa0i pagalba apima reikalingos informacijos, atstovavimo ir teisin\xc4\x97s pagalbos suteikim\xc4\x85 (konsulin\xc4\x97 gynyba). Pagalba gali pasireik\xc5\xa1ti ir tuo, kad asmeniui padedama gr\xc4\xaf\xc5\xbeti \xc4\xaf nuolatin\xc4\x97s gyvenamosios vietos valstyb\xc4\x99 ar \xc4\xaf kit\xc4\x85 tinkam\xc4\x85 \xc5\xa1al\xc4\xaf. Asmuo, kuriam buvo suteikta pagalba, gali b\xc5\xabti \xc4\xafpareigojamas atlyginti i\xc5\xa1laidas. \xc5\xa0i pareiga taip pat tenka asmens giminai\xc4\x8diams bei sutuoktiniui priklausomai nuo i\xc5\xa1laikymo pareigos._NEWLINE_Jeigu konsulin\xc4\x97je apygardoje \xc4\xafvyksta ar gresia stichin\xc4\x97s nelaim\xc4\x97s, konsuliniai pareig\xc5\xabnai privalo imtis reikiam\xc5\xb3 priemoni\xc5\xb3, siekiant suteikti pagalb\xc4\x85 pilie\xc4\x8diams, patyrusiems \xc5\xbeal\xc4\x85 ar asmenims, kuriems ji gresia atsirasti. Tokia pagalba teikiama ir pilie\xc4\x8di\xc5\xb3 \xc5\xa1eimos nariams (neturintiems pilietyb\xc4\x97s) bei pilie\xc4\x8di\xc5\xb3 palikuonims, jei jie kartu gyvena (ar gyveno); v\xc4\x97liau asmuo privalo kompensuoti pagalbos suteikimo i\xc5\xa1laidas._NEWLINE_Siekiant operatyviai suteikti pagalb\xc4\x85, konsuliniai pareig\xc5\xabnai privalo sudaryti j\xc5\xb3 apygardoje gyvenan\xc4\x8di\xc5\xb3 pilie\xc4\x8di\xc5\xb3 bei kit\xc5\xb3 pagalbos asmen\xc5\xb3 bei j\xc5\xb3 \xc5\xa1eimos nari\xc5\xb3 s\xc4\x85ra\xc5\xa1\xc4\x85 bei j\xc4\xaf nuolat papildyti, aktualizuoti._NEWLINE_Konsulinis pareig\xc5\xabnas, jo konsulin\xc4\x97je apygardoje mirus atstovaujamos valstyb\xc4\x97s pilie\xc4\x8diui, privalo prane\xc5\xa1ti pilie\xc4\x8dio artimiesiems bei pra\xc5\xa1ant turi pad\xc4\x97ti organizuoti palaik\xc5\xb3 perve\xc5\xbeim\xc4\x85.\n_START_SECTION_\nLietuva\n_START_PARAGRAPH_\nLietuvoje konstituciniame lygmenyje yra \xc4\xaftvirtinta nuostata, atspindinti konsulin\xc4\x97s pagalbos Lietuvos pilie\xc4\x8diams galimyb\xc4\x99: Lietuvos valstyb\xc4\x97 globoja savo pilie\xc4\x8dius u\xc5\xbesienyje (LR Konstitucijos 13 straipsnis).'